Folketing
2009-05-07

Det mangler i dag, selv om vi alle sammen godt ved, hvad det er for nogle mennesker, der primært havner i vores fængsler, det er nemlig mennesker, som har haft en utrolig hård opvækst, som primært kommer fra splittede hjem, som har oplevet mange svigt i deres liv, som har oplevet, at de har haft svært ved at klare sig i skolen. Det lyder stereotypt, når man siger, at det er sådan, en typisk indsat ser ud. Der er selvfølgelig også andre. Der er Stein Bagger, der er dem fra Hellerup, men dem, der er flest af, er altså dem, der har haft det svært hele tiden og som aldrig er blevet set og aldrig har fået den hjælp, de skulle have. Derfor er det nedslående, når man så hører Venstres ordfører hr. Kim Andersen sige, at de, som sidder i Politigårdens fængsel, jo er nogle, man aldrig ville have nået uanset hvad. Det er ikke et standpunkt som Socialdemokraterne er enige i. Vi gør for lidt for at nå dem, som har haft svære opvækstbetingelser.